b'\n_START_ARTICLE_\nShannen Doherty\n_START_SECTION_\nBiografie\n_START_PARAGRAPH_\nFiica unui consultant bancar, Tom Doherty, \xc8\x99i a proprietarei unui salon de \xc3\xaenfrumuse\xc8\x9bare, Rose Doherty, Shannen are un frate mai mare cu patru ani, Tom._NEWLINE_Primul rol important \xc3\xael ob\xc8\x9bine \xc3\xaen octombrie 1982 cand o interpreteaz\xc4\x83 pe Jenny Wilder \xc3\xaen serialul Little House on the Prairie. Dup\xc4\x83 ce a ap\xc4\x83rut ca guest star \xc3\xaen multe seriale din anii 80, printre care Magnum P.I., 21 Jump Street \xc8\x99i Airwolf, din 1986 p\xc3\xa2n\xc4\x83 \xc3\xaen 1988 interpreteaz\xc4\x83 rolul Kris Witherspoon \xc3\xaen serialul Our House._NEWLINE_\xc3\x8en 1982 produc\xc4\x83tori importan\xc8\x9bi o remarc\xc4\x83 pe Shannen \xc8\x99i, dup\xc4\x83 ce apare \xc3\xaen filmul lui Ron Howard, Night Shift - Night Shift \xc8\x99i o dubleaz\xc4\x83 pe Teresa din desenul animat The secret of NIMH, ob\xc8\x9bine un rol secundar \xc3\xaen comedia cu Sarah Jessica, Parker Girls Just Want to Have Fun. \xc3\x8en 1989 joac\xc4\x83 \xc3\xaen filmul Heathers cu Winona Ryder._NEWLINE_Cele mai mari succese ale sale se datoreaz\xc4\x83 produc\xc4\x83torului Aaron Spelling. Dup\xc4\x83 ce a interpretat-o pe Brenda Walsh \xc3\xaen faimosul serial Beverly Hills 90210, Shannen prime\xc8\x99te rolul Prue Halliwell \xc3\xaen serialul TV Charmed (Farmece)._NEWLINE_Shannen s-a prezentat la distribu\xc8\x9bia \xc3\xaen serial al\xc4\x83turi de prietena sa, Holly Marie Combs, sper\xc3\xa2nd s\xc4\x83 primeasc\xc4\x83 rolul lui Piper, dar p\xc3\xa2n\xc4\x83 la urm\xc4\x83 rezultatul a fost invers. \xc3\x8en 2001 p\xc4\x83r\xc4\x83se\xc8\x99te serialul, dup\xc4\x83 2 sezoane._NEWLINE_\xc3\x8en 1995, Kevin Smith o relanseaz\xc4\x83 \xc3\xaen filmul Generation X._NEWLINE_\xc3\x8en 2001 joac\xc4\x83 al\xc4\x83turi de Julian McMahon \xc3\xaen filmul Another Day iar \xc3\xaen 2002 tot regizorul Kevin Smith o relanseaz\xc4\x83 pe pia\xc8\x9ba cinematografic\xc4\x83, \xc3\xaen filmul Jay and Silent Bob Strike Back._NEWLINE_Din ianuarie 2003 p\xc3\xa2n\xc4\x83 \xc3\xaen 2004 va prezenta reality show-ul Scare Tactics pe canalul american Sci Fi. A fost unul din protagoni\xc8\x99tii serialului TV North Shore, o \xc3\xaentoarcere la originile sale de actri\xc8\x9b\xc4\x83 de soap opera._NEWLINE_\xc3\x8en 2005 a jucat \xc3\xaen serialul TV de comedie Love, Inc., dar a p\xc4\x83r\xc4\x83sit serialul cu pu\xc8\x9bine luni \xc3\xaenainte de debut._NEWLINE_\xc3\x8en 2006 a fost moderatoarea reality show-ului Breaking Up with Shannen Doherty. Emisiunea a durat 13 episoade \xc8\x99i urm\xc4\x83rea povestea unor \xc3\xaendr\xc4\x83gosti\xc8\x9bi \xc3\xaen situa\xc8\x9bii de criz\xc4\x83 hot\xc4\x83r\xc3\xa2toare pentru viitorul lor sentimental._NEWLINE_S-a \xc3\xaentors \xc3\xaen rolul de Brenda Walsh \xc3\xaen prima parte a serialului 90210, acela\xc8\x99i ca \xc3\xaen vechiul serial Beverly Hills 90210 care o dusese pe culmile succesului, serial ce a fost difuzat pe canalul american The CW din 2 septembrie 2008.\n_START_SECTION_\nVia\xc8\x9ba privat\xc4\x83\n_START_PARAGRAPH_\nVia\xc8\x9ba sa privat\xc4\x83 este foarte zbuciumat\xc4\x83. \xc3\x8en 1993, \xc3\xaembracat\xc4\x83 \xc3\xaen pijama \xc8\x99i cu foarte pu\xc8\x9bini invita\xc8\x9bi, \xc3\xaen propria locuin\xc8\x9b\xc4\x83, actri\xc8\x9ba s-a c\xc4\x83s\xc4\x83torit cu Ashley Hamilton, de care se va desp\xc4\x83r\xc8\x9bi dup\xc4\x83 numai \xc8\x99ase luni. Nici a doua c\xc4\x83s\xc4\x83torie nu a mers mai bine. \xc3\x8en 2002, Shannen s-a c\xc4\x83s\xc4\x83torit cu Rick Salomon, dar dup\xc4\x83 doar un an mariajul a e\xc8\x99uat._NEWLINE_Shannen a avut leg\xc4\x83turi sentimentale cu Dean Factor, cu impresarul Chris Foufas \xc8\x99i cu actorul Rob Weiss. \xc3\x8en 2001, actri\xc8\x9ba a avut o rela\xc8\x9bie cu Julian McMahon, demonul Cole din serialul Charmed (Farmece)._NEWLINE_Shannen se define\xc8\x99te ca fiind o fire rebel\xc4\x83 \xc8\x99i nelini\xc8\x99tit\xc4\x83 \xc8\x99i cu ni\xc8\x99te purt\xc4\x83ri nu tocmai demne. \xc3\x8en 1994, dup\xc4\x83 ce tocmai p\xc4\x83r\xc4\x83sise serialul Beverly Hills 90210, banca \xc3\xaei confisca o mare parte din c\xc3\xa2\xc8\x99tig drept daune pentru cecurile f\xc4\x83r\xc4\x83 acoperire pe care Shannen le semnase \xc3\xaen lunile precedente, \xc3\xaen valoare de 32.000 de dolari. \xc3\x8en 1996, \xc3\xaentr-o perioad\xc4\x83 profesional\xc4\x83 nu tocmai bun\xc4\x83, a fost obligat\xc4\x83 s\xc4\x83 mearg\xc4\x83 la un curs de autocontrol pentru c\xc4\x83 sp\xc4\x83rsese fereastra ma\xc8\x99inii unui b\xc4\x83iat cu o cutie de bere. \xc3\x8en 1999, dup\xc4\x83 ce a fost oprit\xc4\x83 de poli\xc8\x9bie \xc3\xaen stare de ebrietate, a fost obligat\xc4\x83 s\xc4\x83 \xc8\x9bin\xc4\x83 un curs la \xc8\x99colile din Los Angeles, explic\xc3\xa2ndu-le tinerilor pericolele cauzate de alcool._NEWLINE_A ap\xc4\x83rut de mai multe ori, nud, \xc3\xaen revista Playboy. Prima sa apari\xc8\x9bie a fost \xc3\xaen decembrie 1993. Mai t\xc3\xa2rziu, a pozat pentru revist\xc4\x83 din nou, \xc3\xaen decembrie 2003, pictorialele sale ocup\xc3\xa2nd 10 pagini ale revistei._NEWLINE_Se afl\xc4\x83 pe locul al 5-lea \xc3\xaen clasamentul american 100 Greatest Teen Stars, clasament care con\xc8\x9bine cele mai mari personalit\xc4\x83\xc8\x9bi (c\xc3\xa2nt\xc4\x83re\xc8\x9bi, actori, prezentatori) care \xc8\x99i-au c\xc3\xa2\xc8\x99tigat faima \xc3\xaen perioada adolescen\xc8\x9bei._NEWLINE_Este prieten\xc4\x83 cu Sarah Michelle Gellar. \xc3\x8en prezent tr\xc4\x83ie\xc8\x99te \xc3\xaen Malibu, California. Ea de\xc8\x9bine, de asemenea, o ferm\xc4\x83 de cai \xc3\xaen Ventura County, California, unde are \xc8\x99apte cai \xc8\x99i doi c\xc3\xa2ini.'